Sa Sardinia, chi est sitiada in s'ala de mesu de su Mediterraneu de ocasu, est, pro posidura, temagna, sestu (perunu puntu ch'est prus atesu de 55 chilometres dai su  mare), pro s'orografìa chi allogat altìos de media altària pro sa natura granitiga o trachitiga de parte manna de sos terrinos, su logu justu pro sa tenta de su suerzu chi, chei sas ateras isceras forestales, dat profetos e intrada (linna 'e fogu, lande, humus, amparu a sos terrinos, produimentu de ossizenu, egs.) ma, finas, unica iscera, s'urtiju, sustantzia cunsiderada pretziosa jà dai antigórios e chi s'at semper prus a tratu a cajone de semper noos impreos (tupones, solas pro botes, aforros e repellos  contr'a s'umidade a su calore, a sas muidas, egs.) e chi pro sas particulares nodidìas chimigas-fisigas at enimis fatu 'idere, cun su 'arigare de su tempus, de no timere sa cuncurrentzia de totu sac sustantzias ammaniadas dai s'industria chimiga pro che l'ispeighinare, e, antis, de esser finas mezus. S'urtiju sardu, mesches, pro corría, calcura, colore, intramu e finesa de su tessinzu, at bántidu de no timere paragone cun perun'ater'urtiju de su mundu. Ma, comomai, est pagu pro sas industrias sardas chi dai  ora lu trabaglian e che lu 'ogan « come prodotto finito », gai chi, pro assuprire una fitianìa mundiale semper prus manna an su pretzisadu de nde 'atire urtiju ruzu dai ateros logos (Ispagna, Portugallu, Africa de cabu 'e susu) chi sun già leende a fagher miminare sa 'endua de sa sustantzia ruza. Si, abberu, si cunsiderat s'urtiju « risorsa strategica » est pretzisu ispaniare sa cultiva de su suerzu chene duda aconomigamente de mezus cunfrontu cun cuddas de ateras isceras forestales in Sardinia e finas de  divarias cultivas de isceras agriles si si cunsiderat chi meda de issas sun trobeidas « da contingentamento territoriale » dai sa CEE. Istragu, custu, chi no lambit sa cultiva de su suerzu e chi no l'at a lamber pro med'annos, si mai l'at a lamber, pro su pagu banu dassadu a sa cultiva sua e finas ca s'intrada de sas cultivas benidoras s'an a assaboriare ebbia pustis de trintannos dau su semenorzu, semper chi manos malaitas no sigan a afogulare e chi mentes abbistas no dassen su suerzu, che fintz'a oe, in  podere a sa bruga (Lymantria dispar).